2017. gada 19. decembrī Noteikumi Nr. 762

Rīgā (prot. Nr. 63 17. §)

**Noteikumi par valsts budžeta dotāciju pašvaldībām 2018. gadā**

**par personām, kuras ilgstošas sociālās aprūpes iestādēs ievietotas**

**līdz 1998. gada 1. janvārim**

Izdoti saskaņā ar likuma

"Par valsts budžetu 2018. gadam"

4. panta 3. punktu

1. Noteikumi nosaka kārtību, kādā 2018. gadā pašvaldībām piešķir valsts budžeta dotāciju par personām, kuras ilgstošas sociālās aprūpes iestādēs – bērnunamos, veco ļaužu pansionātos un centros (turpmāk – sociālās aprūpes iestādes) – ievietotas līdz 1998. gada 1. janvārim.

2. Valsts budžeta dotācijas apmēru pašvaldībai nosaka, pamatojoties uz tās norādīto sociālās aprūpes iestādēs līdz 1998. gada 1. janvārim ievietoto personu skaitu. Pašvaldībai, kura minētos datus Finanšu ministrijā nav iesniegusi, valsts budžeta dotācijas apmēru nosaka, pamatojoties uz Labklājības ministrijas datiem par sociālās aprūpes iestādēs līdz 1998. gada 1. janvārim ievietoto personu skaitu.

3. Pašvaldība, izmantojot informācijas sistēmu "Ministriju, centrālo valsts iestāžu un pašvaldību budžeta pārskatu informācijas sistēma" (ePārskati) atbilstoši normatīvajiem aktiem par kārtību, kādā Valsts kase nodrošina elektronisko informācijas apmaiņu, reizi mēnesī līdz attiecīgā mēneša trešajai darbdienai (bet ne vēlāk kā līdz kārtējā gada 15. decembrim) informē Valsts kasi par sociālās aprūpes iestādēs līdz 1998. gada 1. janvārim ievietoto personu aktuālo skaitu attiecīgā mēneša pirmajā datumā.

4. Finansējumu par bērniem, kuri bērnunamos ievietoti līdz 1998. gada 1. janvārim, pašvaldībai piešķir saskaņā ar šo noteikumu 1. pielikumu, tai skaitā janvārī 711,74 *euro* par vienu personu un laikposmā no februāra līdz decembrim – 711,66 *euro* mēnesī par vienu personu.

5. Finansējumu par personām, kuras veco ļaužu pansionātos un centros ievietotas līdz 1998. gada 1. janvārim, pašvaldībai piešķir saskaņā ar šo noteikumu 2. pielikumu, tai skaitā janvārī 355,87 *euro* par vienu personu un laikposmā no februāra līdz decembrim – 355,83 *euro* mēnesī par vienu personu.

6. Valsts kase reizi mēnesī līdz attiecīgā mēneša desmitajam datumam nodrošina finansējuma pārskaitīšanu uz attiecīgās pašvaldības kontu Valsts kasē atbilstoši šo noteikumu 4. un 5. punktam, pamatojoties uz atbilstoši šo noteikumu 3. punktam iesniegtajiem pašvaldības datiem par aktuālo personu skaitu. Ja pašvaldība minētos datus Valsts kasē nav iesniegusi, valsts budžeta dotāciju par attiecīgo mēnesi tai pārskaita pēc datu iesniegšanas vienlaikus ar kārtējā mēneša finansējumu. Gada pēdējo finansējumu Valsts kase pārskaita līdz kārtējā gada 20. decembrim.

7. Pašvaldība līdz 2018. gada 6. janvārim atver kontu valsts budžeta dotācijas saņemšanai vai norāda esošo kontu Valsts kasē.

8. Noteikumi stājas spēkā 2018. gada 1. janvārī.

Ministru prezidents Māris Kučinskis

Finanšu ministre Dana Reizniece-Ozola